钦定古今图书集成/明伦汇编/官常典/第692卷 > 萧岐
## 钦定古今图书集成/明伦汇编/官常典/第692卷 > 萧岐

按《明外史》本传：“岐字尚仁，泰和人。五岁而孤，事祖父
母以孝闻，有司屡举不赴。洪武十七年，诏征贤良，强
起之，上《十便书》万馀言。时太祖刑罚过中，诘告之风
稍炽。岐所言禁止实封以杜诬罔，依律科以信诏令，
语皆指切，人所难言者。召见，授潭王府长史。力辞忤
旨，谪云南楚雄训导。岐即日行，帝遣骑追还，留京师。”
岁馀，改授陕西平凉，再岁致仕。二十七年，复召考定
《书传》，书成，赐钞币，给驿归。岐尝辑《五经要义》，又取《刑
统》《八韵赋》，引律令为之解，合为一集，学者称为“正固
先生。”子忠。

===周敬心===按《明外史》本传：“敬心，山东人，太学生。洪武二十五年，
访求晓历数者，爵封侯，禄千五百石。敬心上疏极谏，
且及时事数条，曰：‘臣闻国祚长短，在德厚薄，不在历
数。三代尚矣，三代而下，最久莫如汉、唐、宋，最短莫如
秦、隋、五代。其久也，以有道久也；其短也，以无道短也。
陛下膺天眷命，救乱诛暴，然神武威断则有馀，宽大
忠厚则不足。陛下若效两汉之宽大，唐宋之忠厚，讲
三代所以有道之长，则帝王之祚，可传万世，何必问
诸孤方小道之人耶？臣又闻陛下连年远征，北出沙
漠，为耻不得传国玺耳’。”臣闻楚平王时，琢卞和之玉，
至秦始名为玺。历代递嬗，以讫后唐，治乱兴废，皆不
在玺。石敬塘乱潞王携以自焚，则秦玺固以毁矣。敬
塘入洛，更以玉制。晋亡入辽，辽亡遗于桑干河。元世
祖时，扎刺尔者渔而得之。今元人所挟，石氏玺耳。昔
者三代不知有玺，仁为之玺，故曰：“圣人大宝曰位，何
以守位曰仁。”陛下奈何忽三代之大玺，而求汉、唐、宋
之小玺也？方今力役过烦，赋敛过厚，教化溥而民不
悦，法度严而民不从。昔汲黯言于武帝曰：“陛下内多
欲而外施仁义，奈何欲效唐虞之治乎？”方今国则愿
富，兵则愿强，城池则愿高深，宫室则愿壮丽，土地则
愿广，人民则愿众。于是多取军卒，广籍资财，征伐不
休，营造无极，如之何其可治也？臣闻秦、隋、元魏好杀
不已，迨其后世，至于灭绝。汉时误杀孝妇一人，东海
枯旱“三岁”，人事天应，不可不谨也。臣见洪武四年录
天下官吏，十三年连坐胡党，十九年逮官吏积年为
民害者，二十三年罪妄言者大戮。官民不分臧否，其
中岂无忠臣烈士、善人君子，于兹见陛下之薄德而
任刑矣。水旱连年，夫岂无故？臣又闻明王赏不僭而
刑不滥。刑既滥矣，赏复无节。天下老人非“功非德人，
赐钞五锭。出征军官，位高禄厚，平寇御侮，固其职事。
而厚敛穷民，滥行赏赐，此亦明主所宜禁也。”书奏，报
闻。